Man vas ná moord op Laeveld lodge-bestuurder | Maroela Media
Man vas ná moord op Laeveld lodge-bestuurder
'n 30-jarige man is in hegtenis geneem in verband met die moord op die waarnemende bestuurder van die Umbhaba-lodge naby Hazyview in Mpumalanga, Dave Foxon.
'n Polisiewoordvoerder, kol. Leonard Hlathi, het vroeë gesê Foxon (43) en sy vrou, Bianca, is Dinsdagaand omstreeks 20:00 deur twee rowers oorval. Die verdagtes het die egpaar glo vasgebind voor hulle die huis geplunder het. Foxon kon glo daarin slaag om homself los te maak voor hy een van die verdagtes gegryp het. Hy is twee keer in sy gesig en een keer in sy been geskiet. Hy is op die toneel dood. Foxon word oorleef deur sy swanger vrou, Bianca, sowel as 'n 2-jarige kind en 'n vyf maande oue baba. Hlathi sê die verdagte sal Vrydag in die Witrivier landdroshof verskyn op aanklag van moord en huisroof.